
UN NOU COMPROMÍS: SOM EL SINDICAT, SOM LA UGT

La crisi no ha acabat. Si en algun moment vam pensar que el pitjor de la crisi econòmica i social era la destrucció de llocs de treball, ens vam equivocar. El pitjor de la crisi són les condicions laborals i socials en què estem. El llegat d’aquests anys és pobresa i desigualtat, fet que ens fa renegar del cofoisme en què han caigut alguns. Continuem en emergència social. I no ens hi resignem.

La UGT de Catalunya amb el nostre lema, “Som  drets. Som lluita”, volem sortir  d’aquest 15è Congrés amb un full de ruta clar, que pivotarà sobre quatre grans eixos:

- recuperar els drets perduts en aquesta crisi
-assentar les bases del canvi de model productiu que el país necessita per a una recuperació amb garanties
- reduir les desigualtats socials i laborals
- enfortir el sindicat

i tindrà aquests grans objectius:

SOM DRETS LABORALS 

Les successives reformes laborals han contribuït que els drets laborals hagin mort d’inanició. S’ha passat del dret del treball al dret dels empresaris. I aquest desequilibri brutal en les nostres relacions laborals ha sumit els treballadors i treballadores d’aquest país en la precarietat i la temporalitat. 

SOM DRETS PER A LES PERSONES

Sindicalistes a la presó o jutjats, llei mordassa... en aquests darrers anys s’ha conculcat la llibertat fonamental de molts ciutadans i ciutadanes. Els drets individuals i col·lectius han d’estar protegits de qualsevol vaivé polític, ja que són drets fonamentals, no negociables, ni poden entrar en període de rebaixes.
SOM ESTAT DE BENESTAR

L’estat del benestar és patrimoni sindical. Si és veritat que hi ha recuperació macroeconòmica, volem veure’n els rèdits traslladats altre cop als nostres drets. Ja no volem parlar de retallades. Volem veure com es planifica el retorn a la situació prèvia a la crisi, amb pressupost i terminis. Dependència, salut, educació, dret a l’energia, habitatge... han de ser els eixos de la recuperació dels nostres drets.

SOM DRETS PER ALS ATURATS

A Catalunya, els darrers anys s’han destruït més de 400.000 llocs de treball. Paral·lelament, s’han desmantellat els serveis públics d’ocupació, saturant-los i privatitzant-los. La manca de despesa és evident: mentre que la UE-28 destina més d’un 30% de la despesa total a les polítiques actives, l’estat espanyol, als serveis públics d’ocupació, només hi dedica el 13% del total de la despesa en PAO. A la vegada, hem vist com la protecció social era clarament insuficient, i moltes persones o no cobraven res, o cobraven 426 euros. 

SOM DRETS PER ALS MÉS GRANS DE 55 ANYS 

Les persones més grans de 55 anys que es queden a l’atur, tenen de pèrdua mitjana d’un 80% del seu sou i una minva de pensió d’un 30%. Són persones que tenen molt difícil el seu retorn al mercat de treball per la seva estigmatització i la manca de llocs de feina. Són pobres presents, però també futurs. 

SOM SERVEIS PÚBLICS, SOM TREBALLADORES PÚBLIQUES 

Un dels pilars fonamentals d’un estat de dret són els serveis públics. Com una tempesta perfecta, s’ha deixat que es morissin per manca de finançament, culpabilitzant els seus treballadors i treballadores d’ineficiència per així desmantellar-los i poder privatitzar moltes de les seves tasques. Els treballadors i treballadores han estat ostatges de l’austeritat, i se’ls ha confiscat les seves condicions laborals. Els treballadors i treballadores públiques són el pilar fonamental de la nostra societat. 

SOM REFORMA HORÀRIA
Els horaris actuals estan absolutament dessincronitzats amb una vida digna. Aquest fet té com a conseqüència que tenim unes jornades de treball molt prolongades que no ens permeten tenir temps per a altres aspectes de la nostra vida.  Amb la reforma horària es vol aconseguir una millora de la vida de les persones i incidir en un canvi d’organització dels nostres horaris actuals.
SOM IGUALTAT 

Volem denunciar fermament les situacions de desigualtat i violències de gènere que persisteixen fruit del sistema heteropatriarcal que governa i impregna tots els àmbits de la nostra societat.
Les dones cobren un 25,1% menys que els homes, a causa de les múltiples desigualtats i discriminacions que pateixen al mercat laboral: els estereotips de gènere, la segregació ocupacional, la infravaloració de les tasques feminitzades, la manca de coresponsabilitat i d’assumpció de rols de tasques de cura i de la llar, així com la discriminació directa i indirecta que pateixen moltes dones pel fet de ser-ho.

Alhora, les cada cop més esteses quotes de participació femenina en esferes públiques i socials demostren que no són suficients per a un canvi real en la presa de poder polític, social i econòmic. Combatre el patriarcat és treballar per trencar les estructures de poder i de presa de decisions masculinitzades. Perquè la paritat representativa no sempre significa atorgar poder de decisió a les dones.

SOM DRETS HUMANS 

[bookmark: _GoBack]La crisi dels refugiats conseqüència d’ineficaces polítiques internacionals tant d’Europa com dels EUA i la  pèssima gestió que Europa està portant a terme, posa de manifest el deteriorament dels nostres valors europeus fonamentals: de solidaritat, dignitat, llibertat i estat de dret i respecte dels drets humans.

El flux de milers de persones que volen entrar a Europa —refugiats i migrants— a través de Turquia i Grècia no deixa d’augmentar, i la resposta de la UE és deixar que els països amb fronteres externes construeixin tanques o busquin qualsevol altra via per rebutjar-los. I, amb això, fomenten també l’amenaça de l’auge de partits extremistes populistes que es tradueix en una Europa intolerant, xenòfoba i racista.

SOM EDUCACIÓ

Una educació pública, gratuïta i de qualitat és i serà una prioritat per a nosaltres. Hem sortit al carrer per protestar per la pèrdua de qualitat del sistema públic educatiu des que s’aplicaren les retallades salvatges des de l’any 2012 pels diferents governs. 

La LOMCE, que segrega els i les alumnes i que limita les oportunitats de les classes populars, és i serà el nostre cavall de batalla, així com les retallades efectuades des del departament d’Ensenyament, cristal·litzades en l’increment de les ràtios als centres, que ha permès la massificació de moltes aules, amb conseqüències pedagògiques negatives, i ha dificultat el manteniment de línies.

SOM FP
 
La millora de l’ocupabilitat dels treballadors i treballadores, així com la preparació del jovent que s’incorporarà al nostre mercat de treball, és un dels objectius que a Catalunya s’ha de prioritzar en les polítiques públiques de formació i ocupació per tal d’incrementar la competitivitat de l’economia catalana i mantenir la cohesió social.

L’FP ha de ser de qualitat, tenint en compte les necessitats dels sectors, dels territoris i de les persones. L’alumnat ha d’estar ben orientat en l’educació secundària. Cal potenciar la figura dels tutors i tutores formant-los adequadament, tant els de l’empresa com els del centre educatiu.

L’FP ha de ser la xarxa de seguretat contra la precarietat laboral, el revulsiu professional, la ruta alternativa que ofereixi a les persones amb diferents competències i habilitats una bona opció formativa i laboral. 

En aquest sentit, l’FP dual és una de les decisions estratègiques que permeten començar a modificar la distribució de la qualificació de la població activa i contribuir a la millora del nostre model productiu.

SOM UNIVERSITAT
 
Les universitats són motors de desenvolupament econòmic i social i de l’esperit crític que ha de tenir la societat i, per tant, un eix estratègic d’actuació sindical. El nostre sindicat defensa un sistema públic d’ensenyament superior que garanteixi a tota la ciutadania l’accés a la formació al llarg de la seva vida, sense limitacions per la seva capacitat financera o el seu origen social.

SOM SALARIS DIGNES. MÍNIM 1.000 EUROS

La política econòmica i la crisi han suposat un atac directe contra la classe treballadora, no només per la destrucció d’ocupació, sinó perquè en els darrers anys hem perdut part del nostre poder adquisitiu. A més, cal sumar-hi els efectes negatius de l’última reforma laboral, que ha contribuït a agreujar aquesta situació. 

Davant aquest escenari tan advers, la UGT continuem amb la campanya per rescatar els salaris. Els objectius de la campanya «Mínim 1.000 euros» eren augmentar el salari mínim a 1.000 euros (el 2014 se situava en 645 euros) i augmentar el salari mitjà dels 1.700 als 2.000 euros.

SOM TREBALLADORS AMB DRETS: Empreses de serveis Integrals

La característica més important de la majoria d’empreses de serveis integrals és la varietat de sectors (industrials i de serveis) en els quals treballen. De fet, la seva activitat central és la d’oferir la realització d’obres o serveis a altres empreses, amb un ampli ventall d’activitats.

Per la importància creixent de les empreses de serveis integrals, la seva incipient realitat i el fet que cada vegada un nombre més gran de treballadors i treballadores hi presten serveis, aprofundirem en aquesta nova realitat de l’organització del treball amb la realització, de forma periòdica, d’estudis, i demanarem al Departament de treball més inspecció.

Tanmateix, la manca d’un marc legal específic que en reguli l’activitat aconsella fer un seguiment particular de l’actuació d’aquest tipus d’empreses per garantir el compliment de la normativa vigent, evitant la cessió il·legal de treballadors i aplicant el conveni col·lectiu sectorial que correspongui a l’activitat desenvolupada per cadascun dels treballadors i treballadores posats a disposició.

Les empreses de serveis integrals són l’eina que tenen les empreses per explotar laboralment des d’un punt de vista legal, i lluitarem per canviar aquesta situació.

[bookmark: _Toc348702379]SOM CONTRACTACIÓ PÚBLICA DIGNA

La contractació pública s’ha de poder fer amb drets i transparència. Les empreses adjudicatàries de les obres i serveis que les administracions liciten, sovint no respecten els mínims establerts en la normativa laboral que els és d’aplicació, i això va sempre en perjudici dels drets dels treballadors, però, a més, també perjudica el servei que s’acabarà prestant a la ciutadania. 

A més, la normativa d’aplicació permet que es duguin a terme licitacions mitjançant subhastes al millor postor, cosa que fomenta que no es cobreixin els costos salarials mínims de conveni per als treballadors, que acabaran prestant un servei d’escassa qualitat.

Vetllarem perquè els drets dels treballadors es respectin arreu i, com no pot ser d’altra manera, també en el si de les empreses adjudicatàries d’obres o serveis públics, perquè és de justícia i perquè això anirà en benefici de la ciutadania en general, i del treballador en particular.

SOM POLÍTICA INDUSTRIAL 

Catalunya ha de fer un canvi de model productiu que passi per la indústria. Les no polítiques industrials dels últims anys i un model productiu basat en la construcció i en el turisme low cost han estat, en part, responsables de la gran destrucció de llocs de treball que hem patit durant la crisi.

Per sortir d’aquesta crisi amb garanties i tenir un futur pròsper com a societat, calen polítiques industrials, atès que la indústria aporta creixement d’inversions, creació de riquesa que es reparteix al territori i, el més important, productes amb valor afegit que donen oportunitats a les persones formades del país.

SOM LA FORÇA DELS NOSTRES AFILIATS I AFILIADES

La crisi econòmica ha afectat el nostre creixement afiliatiu d’aquests darrers anys, marcats per la continuació de la campanya contra els sindicats de classe portada a terme des dels sectors més conservadors. La destrucció d’ocupació ha comportat la pèrdua de molts llocs de treball i aquest fet s’ha traslladat en els nostres membres. La nova condició de molts treballadors i treballadores en passar a la situació d’aturat, no pot comportar, en cap cas, que el nostre sindicat deixi de ser el seu referent, i cal que ens adaptem a aquesta realitat.

SOM LA NOVA UGT DE CATALUNYA 

El sindicat està en moviment constant i s’adapta a les noves realitats sociolaborals. Aquesta crisi econòmica també ha deixat al descobert algunes mancances que fan que ens hàgim de reorganitzar amb una clara vocació de ser útils i més eficients i eficaços a la classe treballadora.

Per tant, ens organitzem perquè els quadres sindicals organitzats a les seccions sindicals i sectors puguin mantenir una presència i una acció sindical coherent i ajustada a les necessitats. Perquè creiem fermament que els sectors i les seccions sindicals han de ser la base organitzativa fonamental per portar a terme l’acció sindical, amb tot el que això comporta pel que fa a la negociació col·lectiva, afiliació i eleccions sindicals.

[bookmark: _Toc348702382]I D’AQUESTA SUMA NEIX UN NOU COMPROMÍS 

· COMPROMÍS per lluitar per la derogació de totes les reformes laborals i lleis restrictives dels drets fonamentals.
· COMPROMÍS amb exigir un pla urgent, immediat amb pressupost i terminis per recuperar tots els drets perduts durant les retallades.
· COMPROMÍS amb un salari mínim de ciutat a Barcelona, que sigui de 1000 euros i que reparteixi la riquesa en aquesta ciutat amb gran solvència econòmica. 
· COMPROMÍS amb l’aprovació i aplicació del Pla de rescat +55; és hora de rescatar persones i no bancs.
· COMPROMÍS amb una carta de drets i deures dels aturats i aturades que fixi un mínim d’orientador per aturat, i que estableixi un pla formatiu permanent en el temps. 
· COMPROMÍS amb les polítiques de reactivació econòmica i una aposta real per la indústria.
· COMPROMÍS  amb els treballadors d’empreses integrals. Treballarem perquè s’equiparin les condicions laborals i salarials als treballadors de l’empresa contractant, igual que en el seu moment vam aconseguir amb les ETT.
· COMPROMÍS amb un salari mínim de 1.000 euros.
· COMPROMÍS amb una contractació pública que sigui exemplificant i que respecti els convenis col·lectius sectorials. 
· COMPROMÍS amb l’eliminació de tota discriminació a la societat en general, exigint polítiques dirigides al canvi de model patriarcal, origen de tota violència i discriminació que pateixen les dones.
· COMPROMÍS per exigir el compliment de la llei d’igualtat aprovada pel Parlament de Catalunya, en particular el referent a la figura de responsable sindical d’igualtat i a la seva formació en igualtat que l’Administració ha de facilitar. Internament, potenciarem la Xarxa d’Agents Sindicals per la Igualtat.
· COMPROMÍS amb la reforma horària. 
· COMPROMÍS amb un pacte per l’educació, acompanyat d’un increment de la despesa en educació del 6% del PIB. Igualment, lluitarem per la derogació de la LOMCE.
· COMPROMÍS amb una FP professionalitzadora, de qualitat i que s’adeqüi a les necessitats del nostre model productiu.
· COMPROMÍS amb una universitat pública i de qualitat, on totes aquelles persones que hi vulguin accedir, ho puguin fer. 
· COMPROMÍS amb els treballadors i treballadores públics. Recuperarem tot allò que és nostre. 
·  COMPROMÍS amb els refugiats i refugiades. Exigirem el dret a l’asil i la retirada de l’acord UE-Turquia que ens avergonyeix com a europeus. Treballarem per facilitar l’acollida d’aquests refugiats a través de l’AMIC.
· COMPROMÍS amb una política industrial participada activament pels agents socials i econòmics que defineixin les prioritats de la nostra economia productiva. Treballarem per una ocupació de qualitat a la indústria, la sostenibilitat, l’economia del coneixement i exigirem més inversions en recerca i innovació, així com en la internacionalització de les empreses.
· COMPROMÍS amb els nostres afiliats i afiliades. El nostre objectiu serà arribar a 10.000 altes per any.
· COMPROMÍS amb la transparència i el bon govern de la nostra organització. 
· COMPROMÍS amb l’eficàcia. Reagrupem els diferents sectors productius en tres federacions en què el fil conductor sigui la sectorització.

